TTW เขื่อนกั้นกำไร.!?
ดูท่าวิกฤติภัยแล้งปีนี้ ไม่เพียงฉุดผลประกอบการบริษัท ซีเค พาวเวอร์ จำกัด (มหาชน) หรือ CKP ให้กำไรแห้งเหือดไปตามปริมาณน้ำที่ลดลงเท่านั้น...หลังจากงบงวดไตรมาสแรกพลิกมาขาดทุนสูงถึง 339 ล้านบาท จากรายได้รวม 1,786 ล้านบาท
19 ก.ค. 2563

สำนักข่าวรัชดา
ดูท่าวิกฤติภัยแล้งปีนี้ ไม่เพียงฉุดผลประกอบการบริษัท ซีเค พาวเวอร์ จำกัด (มหาชน) หรือ CKP ให้กำไรแห้งเหือดไปตามปริมาณน้ำที่ลดลงเท่านั้น…หลังจากงบงวดไตรมาสแรกพลิกมาขาดทุนสูงถึง 339 ล้านบาท จากรายได้รวม 1,786 ล้านบาท
เป็นการขาดทุนครั้งแรกในรอบ 3 ปี..!!
แต่ยังทำให้บริษัท ทีทีดับบลิว จำกัด (มหาชน) หรือ TTW ในฐานะถือหุ้นใหญ่อันดับสอง CKP สัดส่วน 24.98% ต้องพลอยฟ้าพลอยฝนไปด้วย…
ที่จริงถ้าโฟกัสเฉพาะตัว TTW ซึ่งเป็นผู้ผลิตและจำหน่ายน้ำประปาให้กับการประปาส่วนภูมิภาค (กปภ.) ครอบคลุมพื้นที่ อ.นครชัยศรี อ.สามพราน อ.พุทธมณฑล จังหวัดนครปฐม และ อ.เมืองสมุทรสาคร อ.กระทุ่มแบน จังหวัดสมุทรสาคร และบางพื้นที่ในจังหวัดปทุมธานี
ถือว่ามีความมั่นคงของกำไร แต่กำไรจะเติบโตแบบค่อย ๆ เป็นค่อย ๆ ไป จะไม่หวือหวา เนื่องจากเป็นธุรกิจที่มีสัญญาขายน้ำให้กับ กปภ. ระยะยาว ทำให้โตไม่หวือหวาเหมือนธุรกิจอื่น ๆ ซึ่งคล้ายกับธุรกิจโรงไฟฟ้าที่สัญญาซื้อขายไฟฟ้าระยะยาวเช่นกัน
เห็นได้จากผลงานในช่วง 4 ปีที่ผ่านมา โชว์กำไรเติบโตต่อเนื่อง ปี 2559 มีกำไรสุทธิ 2,475 ล้านบาท จากรายได้รวม 5,513 ล้านบาท ปี 2560 มีกำไรสุทธิ 2,663 ล้านบาท จากรายได้รวม 5,787 ล้านบาท ปี 2561 มีกำไรสุทธิ 2,841 ล้านบาท จากรายได้รวม 6,100 ล้านบาท และปี 2562 มีกำไรสุทธิ 3,127 ล้านบาท จากรายได้รวม 6,445 ล้านบาท
แถมเป็นธุรกิจที่มาร์จิ้นค่อนข้างดี มีอัตรากำไรสุทธิอยู่ในระดับสูง…ปี 2559 อัตรากำไรสุทธิ 44.90% ปี 2560 อัตรากำไรสุทธิ 46.02% ปี 2561 อัตรากำไรสุทธิ 46.59% และปี 2562 อัตรากำไรสุทธิ 48.53%
แต่สถานการณ์ปีนี้ส่อแววไม่ค่อยดี…กำไรอาจดร็อปลง หลังจากไตรมาสแรกโชว์กำไรสุทธิ 637 ล้านบาท ลดลง 13.6% จากช่วงเดียวกันของปีก่อนที่มีกำไรสุทธิ 737 ล้านบาท เนื่องจากต้องรับรู้ผลขาดทุนจาก CKP
ขณะที่ไตรมาส 2 ก็ยังถูกมองว่าไม่ดีอีก โดยคาดว่าจะมีกำไร 692 ล้านบาท ลดลง 5.2% เนื่องจากยังรับรู้ส่วนแบ่งขาดทุนจาก CKP เมื่อเทียบกับปีก่อนที่รับรู้กำไร เป็นเพราะน้ำที่ไหลเพื่อผลิตไฟฟ้ายังต่ำกว่าปีก่อน แต่ดีขึ้นเมื่อเทียบกับไตรมาส 1/63
โดยคาดจะฟื้นตัวในช่วงครึ่งปีหลัง เนื่องจากยอดขายน้ำประปาจะกลับมาดีขึ้นหลังจากโรงงานต่าง ๆ เริ่มกลับมาดำเนินงานอีกครั้ง ในขณะที่การใช้น้ำในภาคครัวเรือนยังคงมีการเติบโต
ส่วน CKP ในช่วงครึ่งปีหลังจะรับรู้เป็นส่วนแบ่งกำไร หลังจากช่วงครึ่งปีแรกขาดทุน เพราะเข้าช่วงฤดูฝนและเป็นไฮซีซั่นของธุรกิจ แต่คงไม่ดีเท่าปีก่อน
เขื่อน CKP จึงกลายเป็น “เขื่อนกั้นกำไร” ของ TTW ไปโดยปริยาย…
ก็เข้าใจอะนะว่า การมีลูกดีเป็นศรีแก่ตัว…แต่พอลูกแย่ ก็พลอยดึงแม่ (นม) ให้แย่ตามไปด้วย
แต่งานนี้คนที่เดือดร้อนสุดไม่ใช่ใครที่ไหน เป็นแม่บังเกิดเกล้าอย่าง บริษัท ช.การช่าง จำกัด (มหาชน) หรือ CK ที่ได้รับผลกระทบไปเต็ม ๆ ต้องรับรู้ผลงานที่ย่ำแย่ของบรรดาลูก ๆ
น่าเห็นใจจริง ๆ…
…อิ อิ อิ…